b'\n_START_ARTICLE_\nSevad\xc5\xbekare I.\n_START_SECTION_\nDokazi\n_START_PARAGRAPH_\nObstoj faraona Sevad\xc5\xbekareja I. ni dokazan z nobenim ohranjenim primarnim dokazom. Znan je samo po zaslugi Torinskega seznama kraljev. Seznam je bil sestavljen v ramze\xc5\xa1kem obdobju (1292\xe2\x80\x931189 pr. n. \xc5\xa1t.) iz starih dokumentov in slu\xc5\xbei kot primarni vir za faraone iz drugega vmesnega obdobja Egipta. Sevad\xc5\xbekarejevo ime je v 13. vrstici 7. kolone seznama.\n_START_SECTION_\nDol\xc5\xbeina vladanja\n_START_PARAGRAPH_\nNa Torinskem seznamu kraljev so tudi podatki o dol\xc5\xbeinah vladavin faraonov. Dol\xc5\xbeina Seved\xc5\xbekarejevega vladanja je zaradi po\xc5\xa1kodovanega papirusa neznana. Delno se je ohranilo samo \xc5\xa1tevilo dni, ki jih Ryholt bere kot 11 ali 14. Ryholt je iz tega zaklju\xc4\x8dil, da je vladal najmanj pol meseca. Faraon je kljub popolni odsotnosti primarnih dokazov najverjetneje vladal zelo malo \xc4\x8dasa.\n_START_SECTION_\nPrepoznavanje\n_START_PARAGRAPH_\nSevad\xc5\xbekareja se ne sme zamenjati z dvema drugima faraonoma z enakim priimkom, ki sta vladala kasneje v drugem vmesnem obdobju. Sevad\xc5\xbekare Hori II., znan tudi kot Hori II., je vladal \xc4\x8disto na koncu Trinajste dinastije od okoli 1669 do 1664 pr. n. \xc5\xa1t. Sevad\xc5\xbekare III. je bil faraon \xc5\xa0tirinajste dinastije. Tudi on je znan samo s Torinskega seznama kraljev. Vladal je malo \xc4\x8dasa v obdobju od 1699 do 1694 pr. n. \xc5\xa1t.'